#Palaudiovisual: El Cine Pot d'estiu torna al Palau Ducal amb 8 pel·lícules
23 juny 2021

## #Palaudiovisual: El Cine Pot d'estiu torna al Palau Ducal amb 8 pel·lícules23 juny 2021Última actualització: 23 juny 2021

![](../gestion/img/92fc015dfc31d6313c8382d17b6ddbc96093f8863b598083009c4dae1a7208c7.jpg)  
  

El **regidor delegat de Cultura, Nahuel González**, acompanyat de la **directora del Palau Ducal dels Borja, Balbina Sendra**, i del **tècnic i programador del departament de Cultura, Joan Fuster**, han presentat aquest matí la programació del Cine Pot d’estiu, en el marc del #Palaudiovisual 2021, que enguany només acollirà cinema. Així, del 7 de juliol al 25 d’agost, el pati d’Armes del Palau Ducal dels Borja acollirà la projecció de 8 films en versió original subtitulada. Tots els dimecres a les 22 hores.

        _“És una alegria per a totes i tots que la cultura continue viva a la nostra ciutat i aquest estiu puguem tornar a gaudir del cinema de forma segura a un espai emblemàtic de la ciutat com és el Palau Ducal dels Borja, que no ha parat durant tota la pandèmia hi ha mantinguda viva la seua activitat els mesos més durs; i això cal posar-ho en valor i agrair-los-ho”,_ ha assegurat González.  
        _“En el 2015 va començar el calendari nocturn del Palau Ducal i l’aposta de l’Ajuntament pel #Palaudiovisual, sobretot per la continuïtat del Cine Pot d’hivern els mesos d’estiu. Amb una característica peculiar, com que la gent pot triar-hi entre cadira i hamaca, tot això agrada moltíssim; el públic local pregunta molt i també els visitants, que aprofiten per sopar tranquil·lament en algun dels restaurants de la zona abans de veure la peli... En definitiva, cal agrair una programació de qualitat per a una cultura i un turisme de qualitat. Per a nosaltres és un plaer poder col·laborar conjuntament amb el departament de Cultura de l’Ajuntament”,_ ha expressat la directora del Palau

Concretament, els títols són: _“La Espía”_ (7 de juliol); _“__Sí, Dios mío, sí”_ (14); _“Sólo las bestias”_ (21); _“23 paseos”_ (28); _“Hijos del sol”_ (4 d’agost); _“Dating amber”_ (11); _“Un efecto óptico”_(18) i _“Borrar el historial”_ (25). _“El fil de continuïtat és el del Cine Pot d’hivern, tot i que a l’estiu busquem un poc més la comèdia o l’entreteniment, perquè el gaudi siga el màxim possible amb films de qualitat; hi ha pel·lícules espanyoles, franceses, una iraniana... Esperem l’any vinent poder recuperar el projecte sencer de #Palaudiovisual, amb projeccions d’òpera, etc...”,_ ha explicat el tècnic de Cultura.

Les entrades (cadira 3 € i hamaca 5 €) eixiran a la venda l’1 de juliol a instanticket.es o a l’entrada del Palau Ducal 30 minuts abans de cada projecció.  

        _“Les edicions anteriors es van esgotar les entrades en la majoria de les activitats del #Palaudiovisual, el que demostra que és un programa ja consolidat, i que la ciutadania valora la iniciativa municipal que combina cinema de qualitat en un entorn privilegiat; una cita imprescindible per als mesos d’estiu a la nostra ciutat, que serveix també per a dinamitzar l’hostaleria i el comerç i com a reclam turístic”,_ ha conclòs el regidor de Cultura.